title: 2010/252/EU: Odluka Vijeća od 26. travnja 2010. o dopuni Zakonika o schengenskim granicama u vezi s nadzorom nad vanjskim granicama na moru u okviru operativne suradnje koju koordinira Europska agencija za upravljanje operativnom suradnjom na vanjskim granicama država članica Europske unije

text:
               19/Sv. 008

               HR

               Službeni list Europske unije

               278

         32010D0252

               L 111/20

               SLUŽBENI LIST EUROPSKE UNIJE

               26.04.2010.

      ODLUKA VIJEĆA

   od 26. travnja 2010.
   o dopuni Zakonika o schengenskim granicama u vezi s nadzorom nad vanjskim granicama na moru u okviru operativne suradnje koju koordinira Europska agencija za upravljanje operativnom suradnjom na vanjskim granicama država članica Europske unije
   (2010/252/EU)
   VIJEĆE EUROPSKE UNIJE,
   uzimajući u obzir Uredbu (EZ) br. 562/2006 Europskog parlamenta i Vijeća od 15. ožujka 2006. o Zakoniku Zajednice o pravilima prekograničnog kretanja osoba (Zakonik o schengenskim granicama) (1), a posebno njezin članak 12. stavak 5.,
   uzimajući u obzir prijedlog Europske komisije,
   budući da:

               (1)

               Svrha je nadzora nad granicama spriječiti nezakonit prijelaz granice, suzbijati prekogranični kriminal i privesti osobe koje su nezakonito prešle granicu ili protiv njih poduzeti druge mjere. Nadzor nad granicama bi trebao biti učinkovit pri sprečavanju i odvraćanju osoba od izbjegavanja kontrola na graničnim prijelazima te pri otkrivanju nezakonitog prijelaza vanjskih granica.

               (2)

               Europska agencija za upravljanje operativnom suradnjom na vanjskim granicama država članica Europske unije (dalje u tekstu: Agencija) odgovorna je za koordinaciju operativne suradnje među državama članicama u svrhu olakšavanja primjena prava Unije, uključujući i nadzor nad granicama. U okviru operativne suradnje koju koordinira Agencija, te za daljnje jačanje te suradnje, potrebna su dodatna pravila u vezi s aktivnostima nadzora nad granicama koje provode pomorske i zračne jedinice jedne države članice na granicama na moru drugih država članica.

               (3)

               U skladu s Uredbom (EZ) br. 562/2006 i općim načelima prava Unije, mjere koje se poduzimaju tijekom nadzornih operacija trebale bi biti proporcionalne postavljenim ciljevima i u cijelosti poštovati temeljna prava i prava izbjeglica i tražitelja azila, uključujući posebno zabranu prisilnog udaljenja ili vraćanja (refoulement). Države članice obvezuju odredbe pravne stečevine iz područja azila, a posebno odredbe Direktive Vijeća 2005/85/EZ od 1. prosinca 2005. o minimalnim normama koje se odnose na postupke priznavanja i ukidanja statusa izbjeglica u državama članicama (2), u vezi sa zahtjevima za azil podnesenim na državnom području države članice, uključujući na granici ili u tranzitnim zonama države članice.

               (4)

               Europsko je vijeće na sjednici koja je održana 18. i 19. lipnja 2009. i 29. i 30. listopada 2009. istaknulo da je potrebno jačati operacije za nadzor granica koje koordinira Agencija te odrediti jasna pravila za djelovanje zajedničkih patrola. Europsko je vijeće na lipanjskom zasjedanju također upozorilo i na to da je potrebno odrediti pravila o iskrcavanju spašenih osoba.

               (5)

               Trebalo bi voditi računa o činjenici da operacije nadzora nad granicama koordinira Agencija i da se provode u skladu s operativnim planom te u skladu s vremenskim planom i uputama koje izdaje centar za koordinaciju, u kojem su zastupljene države članice sudionice i Agencija, te da se prije početka operacija određuje jedna ili više država domaćina čije će granice biti nadzirane.

               (6)

               Provedba ove Odluke ne dovodi u pitanje podjelu nadležnosti između Unije i država članica i ne utječe na obveze država članica na temelju Konvencije Ujedinjenih naroda o pravu mora, Međunarodne konvencije o zaštiti ljudskog života na moru, Međunarodne konvencije o traganju i spašavanju na moru, Konvencije Ujedinjenih naroda protiv transnacionalnog organiziranog kriminala i njezina Protokola protiv krijumčarenja migranata kopnom, morem i zrakom, Konvencije o statusu izbjeglica, Konvencije za zaštitu ljudskih prava i temeljnih sloboda te drugih važnih međunarodnih akata.

               (7)

               Pri provođenju operacije nadzora nad granicama na moru, može se dogoditi da je potrebno pružiti pomoć osobama koje se nađu u pogibelji.

               (8)

               U skladu s međunarodnim pravom, svaka država nalaže zapovjedniku broda koji plovi pod njezinom zastavom da, u mjeri u kojoj je to moguće bez dovođenja u ozbiljnu opasnost brod, posadu ili putnike, pruži pomoć svakoj osobi koja se na moru nađe u životnoj opasnosti i da što je brže moguće pomogne osobama u opasnosti. Takvu bi pomoć trebalo pružiti neovisno o nacionalnosti ili statusu osoba kojima se pruža pomoć ili neovisno u okolnostima u kojima su se te osobe našle.

               (9)

               Kako bi u takvim slučajevima osigurali što bolju suradnju među državama članicama koje sudjeluju u operacijama i olakšali provođenje takvih operacija, u ovu bi Odluku trebalo uključiti neobvezujuće smjernice. Ova Odluka ne bi trebala utjecati na nadležnosti tijela za traganje i spašavanje, kao i na osiguranje koordinacije i suradnje, tako da se spašene osobe mogu odvesti na sigurno mjesto.

               (10)

               Ova Odluka poštuje temeljna prava i pridržava se načela priznatih posebno u Povelji Europske unije o temeljnim pravima, u prvom redu onih koja se odnose na ljudsko dostojanstvo, zabranu mučenja i ponižavajućeg postupanja i kažnjavanja, pravo na slobodu i sigurnost, načelo non refoulement, zabranu diskriminacije i na prava djeteta. Države bi članice trebale ovu Odluku primjenjivati u skladu s tim pravima i načelima.

               (11)

               Kako ciljeve ove Odluke, tj. donošenje dodatnih pravila za nadzor nad granicama na moru koji obavljaju granični policajci, čiji rad koordinira Agencija, ne mogu na zadovoljavajući način ostvariti države članice zbog različitog prava i prakse i koji se, zbog višenacionalne prirode operacija, mogu bolje ostvariti na razini Unije, Unija može donijeti mjere, u skladu s načelom supsidijarnosti iz članka 5. Ugovora. U skladu s načelom proporcionalnosti, kako je navedeno u tom članku, ova Uredba ne prekoračuje okvir koji je potreban za ostvarenje tih ciljeva.

               (12)

               U skladu s člancima 1. i 2. Protokola br. 22 o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, ona je ne obvezuje i ne podliježe njezinoj primjeni. Kako se ova Odluka gradi na schengenskoj pravnoj stečevini, Danska u skladu s člankom 4. toga Protokola u roku šest mjeseci od donošenja ove Odluke odlučuje o tome hoće li Odluku prenijeti u svoje nacionalno pravo.

               (13)

               Za Island i Norvešku ova Odluka predstavlja razvoj odredaba schengenske pravne stečevine u smislu Sporazuma koji su sklopili Vijeće Europske unije i Republika Island i Kraljevina Norveška o pristupanju tih dviju država provedbi, primjeni i razvoju schengenske pravne stečevine (3) koje pripadaju u područje iz članka 1. točke A Odluke Vijeća 1999/437/EZ (4) od 17. svibnja 1999. o određenim aranžmanima za primjenu Sporazuma.

               (14)

               Za Švicarsku ova Odluka predstavlja razvoj odredaba schengenske pravne stečevine, u smislu Sporazuma koji je sklopljen između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (5), koje pripadaju u područje iz članka 1. točke A Odluke 1999/437/EZ u vezi s člankom 3. Odluke Vijeća 2008/146/EZ (6) od 28. siječnja 2008. o sklapanju tog Sporazuma u ime Europske zajednice.

               (15)

               Za Lihtenštajn ova Odluka predstavlja razvoj odredaba schengenske pravne stečevine, u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, koje pripadaju u područje iz članka 1. točke A Odluke 1999/437/EZ u vezi s člankom 3. Odluke Vijeća 2008/261/EZ (7) od 28. veljače 2008. o potpisivanju tog Protokola u ime Europske zajednice.

               (16)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (8). Ujedinjena Kraljevina stoga ne sudjeluje u njezinu donošenju, ona je ne obvezuje i ne podliježe njezinoj primjeni.

               (17)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (9). Irska stoga ne sudjeluje u njezinu donošenju, ona je ne obvezuje i ne podliježe njezinoj primjeni.

               (18)

               Odbor za Zakonik o schengenskim granicama, s kojim je obavljeno savjetovanje 19. listopada 2009., nije dao svoje mišljenje, te je stoga Komisija u skladu s člankom 5.a stavkom 4. točkom (a) Odluke Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (10), podnijela prijedlog o mjerama koje treba donijeti Vijeće i proslijedila ih istodobno Europskom parlamentu,

         DONIJELO JE OVU ODLUKU:
   Članak 1.
   Nadzor nad vanjskim granicama na moru u okviru operativne suradnje među državama članicama koji koordinira Europska agencija za upravljanje operativnom suradnjom na vanjskim granicama država članica Europske unije (Agencija) uređuju pravila utvrđena u dijelu I. Priloga. Ta pravila i neobvezujuće smjernice iz dijela II. Priloga sastavni su dio operativnog plana koji se sastavlja za svaku operaciju koju koordinira Agencija.
   Članak 2.
   Ova je Odluka upućena državama članicama u skladu s Ugovorima.

      Sastavljeno u Luxembourgu 26. travnja 2010.

            Za Vijeće

            Predsjednik

         M. Á. MORATINOS

      (1)  SL L 105, 13.4.2006., str. 1.

      (2)  SL L 326, 13.12.2005., str. 13.

      (3)  SL L 176, 10.7.1999., str. 36.

      (4)  SL L 176, 10.7.1999., str. 31.

      (5)  SL L 53, 27.2.2008., str. 52.

      (6)  SL L 53, 27.2.2008., str. 1.

      (7)  SL L 83, 26.3.2008., str. 3.

      (8)  SL L 131, 1.6.2000., str. 43.

      (9)  SL L 64, 7.3.2002., str. 20.

      (10)  SL L 184, 17.7.1999., str. 23.
   PRILOG

      DIO I.

      Pravila za operacije na granicama na moru koje koordinira Agencija

   1.   Opća načela

   1.1.   Mjere donesene za potrebe operacije nadzora provode se u skladu s temeljnim pravima i tako da ne ugrožavaju sigurnost uhvaćenih ili spašenih osoba kao i jedinica sudionica.
   1.2.   Ni jedna se osoba ne smije iskrcati, ili na koji drugi način predati tijelima zemlje koja krši načelo non refoulement ili u kojoj postoji opasnost izručenja ili vraćanja u drugu zemlju koja krši to načelo. Ne dovodeći u pitanje stavak 1.1, uhvaćene ili spašene osobe na odgovarajući se način obavješćuju tako da mogu navesti razloge za pretpostavku da bi iskrcavanje na predloženom mjestu značilo kršenje načela non refoulement.
   1.3.   U svim se operacijama poštuju posebne potrebe djece, žrtava trgovanja ljudima, osoba koje trebaju hitnu liječničku pomoć, osoba koje trebaju međunarodnu zaštitu i drugih osoba koje su u izrazito ranjivom položaju.
   1.4.   Države članice osiguravaju da su granični policajci koji sudjeluju u operaciji nadzora osposobljeni u vezi s odgovarajućim odredbama u području ljudskih prava i prava izbjeglica te da su upoznati s međunarodnim režimom o traganju i spašavanju.
   2.   Presretanje

   2.1.   Nakon što se brod ili koje drugo plovilo (dalje u tekstu: brod) otkrije, približava mu se da se utvrdi njegov identitet i nacionalnu pripadnost te ga se do donošenja daljnjih mjera promatra sa sigurne udaljenosti. Informacije o brodu odmah se priopćuju centru za koordinaciju osnovanom u okviru i za potrebe operacija na moru koje koordinira Agencija.
   2.2.   Ako brod namjerava ući, ili je već ušao u vanjski (morski) pojas ili u teritorijalne vode države članice koja ne sudjeluje u operaciji, informacije o brodu priopćuju se centru za koordinaciju, koji će ih prenijeti predmetnoj državi članici.
   2.3.   Informacije o svakom brodu za koji se sumnja da se bavi nezakonitim radnjama na moru koje su izvan područja primjene operacije, priopćuju se centru za koordinaciju, koji će ih prenijeti predmetnoj državi članici ili predmetnim državama članicama.
   2.4.   Mjere donesene tijekom operacije nadzora protiv brodova ili drugih plovila za koje postoje utemeljeni razlozi za sumnju da su na njima osobe koje namjeravaju izbjeći kontrolu na graničnim prijelazima mogu uključivati:

               (a)

               zahtijevanje informacija i dokumentacije o vlasništvu, registraciji i pojedinostima o putovanju i o identitetu, nacionalnosti i drugim važnim podacima o osobama na brodu;

               (b)

               zaustavljanje broda, ukrcavanje na brod i pretragu broda, njegova tereta i osoba na brodu te ispitivanje osoba na brodu;

               (c)

               upozorenje osobama na brodu da nemaju dozvolu za prijelaz granice i da osobe koje upravljaju plovilom mogu biti sankcionirane za omogućivanje putovanja;

               (d)

               zapljenu broda i privođenje osoba na brodu;

               (e)

               naredbu da brod mora promijeniti smjer tako da napusti teritorijalne vode ili vanjski pojas ili se udaljiti od ulaza u teritorijalne vode ili vanjski pojas; praćenje plovila ili plovidbu u blizini broda dok brod ne promijeni smjer;

               (f)

               prijevoz broda ili osoba na brodu u treću zemlju ili predaju broda ili osoba na brodu na koji drugi način tijelima treće zemlje;

               (g)

               prijevoz broda ili osoba na brodu u državu članicu domaćina ili u drugu državu članicu koja sudjeluje u operaciji.

         2.5.   Mjere iz stavka 2.4. donose se pod sljedećim uvjetima:
   2.5.1.   Teritorijalne vode i vanjski pojas

               2.5.1.1.

               Mjere iz stavka 2.4. poduzimaju se nakon odobrenja i u skladu s uputama iz države članice domaćina koje su prenesene jedinici sudionici putem centra za koordinaciju. U tu svrhu jedinica sudionica priopćuje državi članici domaćinu putem centra za koordinaciju, je li kapetan presretanog plovila zahtijevao da se obavijesti diplomatski agent ili konzularni službenik države zastave.

               2.5.1.2.

               Sve operativne radnje u teritorijalnim vodama ili vanjskom pojasu države članice koja ne sudjeluje u operaciji, provode se u skladu s odobrenjem obalne države. Centar za koordinaciju obavješćuje se o svakoj komunikaciji s obalnom državom i kasnijim djelovanjem.

         2.5.2.   Otvoreno more izvan vanjskog pojasa

               2.5.2.1.

               Ako brod vije zastavu ili nosi registracijski znak ili znak državne pripadnosti članice koja sudjeluje u operaciji, mjere iz stavka 2.4. poduzimaju se nakon odobrenja države zastave. Predstavnik navedene države članice izdaje ili predaje odobrenje u centru za koordinaciju.

               2.5.2.2.

               Ako brod vije zastavu ili nosi znak registracijski znak države članice koja ne sudjeluje u operaciji ili treće zemlje, potvrda registracije zahtijeva se od države zastave odgovarajućim putovima i, ako se potvrdi državna pripadnost, od države zastave u skladu s Protokolom iz Palerma protiv krijumčarenja migranata traži se dozvola za poduzimanje mjera iz stavka 2.4.
               Centar za koordinaciju obavješćuje se o svakoj komunikaciji s državom zastave.

               2.5.2.3.

               Ako brod plovi pod stranom zastavom, ili odbija izvjesiti svoju zastavu, a postoje utemeljeni razlozi za sumnju da brod u stvarnosti pripada istoj državi kao i jedinica sudionica, jedinica sudionica provjerava pravo broda da plovi pod njezinom zastavom. U tu svrhu može sumnjivom brodu poslati čamac pod zapovjedništvom časnika. Ako sumnja ostaje i nakon provjere dokumentacije, može se nastaviti s daljnjim pregledom na brodu koji se mora obaviti uz svu potrebnu obzirnost. Sa zemljom, pod čijom zastavom navodno brod plovi, odgovarajućim se putovima uspostavlja kontakt.

               2.5.2.4.

               Ako brod plovi pod stranom zastavom, ili odbija izvjesiti svoju zastavu, a postoje utemeljeni razlozi za sumnju da brod u stvarnosti pripada drugoj državi članici koja sudjeluje u operaciji, pravo broda da plovi pod njezinom zastavom provjerava se nakon odobrenja te države članice. Predstavnik navedene države članice izdaje ili predaje odobrenje u centru za koordinaciju.
               Ako se u navedenim slučajevima dokaže da je sumnja u vezi s državnom pripadnošću broda utemeljena, mjere iz stavka 2.4. poduzimaju se pod uvjetima iz stavka 2.5.2.1.

               2.5.2.5.

               Ako postoje utemeljeni razlozi za sumnju da je brod bez državne pripadnosti, ili se može izjednačiti s brodom bez državne pripadnosti, jedinica sudionica provjerava pravo broda da plovi pod njezinom zastavom. U tu svrhu može sumnjivom brodu poslati čamac pod zapovjedništvom časnika. Ako sumnja ostaje i nakon provjere dokumentacije, može se nastaviti s daljnjim pregledom na brodu koji se mora obaviti uz svu potrebnu obzirnost.
               Mjere iz stavka 2.4. poduzimaju se ako se dokaže da je sumnja da je brod bez državne pripadnosti utemeljena i da postoje utemeljeni razlozi za sumnju da se brod bavi krijumčarenjem migranata morem u skladu s Protokolom protiv krijumčarenja migranata kopnom, morem ili zrakom, koji dopunjuje Konvenciju Ujedinjenih naroda protiv transnacionalnog organiziranog kriminala.
               Brod je bez državne pripadnosti, ili se može izjednačiti s brodom bez državne pripadnosti, kad brodu nijedna država nije dodijelila pravo da plovi pod njezinom zastavom ili kad plovi pod zastavom dviju ili više država, koje koristi po svojem izboru.

               2.5.2.6.

               Dok se ne izda odobrenje države zastave, brod se promatra sa sigurne udaljenosti. Nijedna druga mjera se ne poduzima bez izričitog odobrenja države zastave, osim mjera potrebnih za uklanjanje neposredne opasnosti za život osoba, kako je navedeno u odjeljku 1. dijela II. ili mjera koje proizlaze iz odgovarajućih bilateralnih ili multilateralnih sporazuma ili ako je brod ušao u vanjski pojas.

      DIO II.

      Smjernice za traganje i spašavanje te za iskrcavanje u okviru operacija na granicama na moru koje koordinira Agencija

   1.   Traganje i spašavanje

   1.1.   Obvezu pružanja pomoći osobama u pogibelji na moru, države članice provode u skladu s važećim odredbama međunarodnih konvencija kojima je uređeno traganje i spašavanje te u skladu sa zahtjevima o poštovanju temeljnih prava. Jedinice sudionice pružaju pomoć svakom plovilu i svakoj osobi koja je u pogibelji na moru. One moraju tako postupiti bez obzira na nacionalnost ili status takve osobe ili okolnosti u kojima se ta osoba našla.
   1.2.   Kada tijekom operacije nadzora nad granicom postoji nesigurnost ili bojazan u vezi sa sigurnošću broda ili osobe na brodu, jedinica koja sudjeluje mora, što je prije moguće, proslijediti sve informacije centru za koordinaciju spašavanja koji je nadležan za područje traganja i spašavanja.
   U slučaju kad centar za koordinaciju spašavanja treće zemlje, koji je nadležan za područje traganja i spašavanja, ne odgovori na obavijest koju je uputila jedinica sudionica, ona uspostavlja kontakt s centrom za koordinaciju spašavanja države članice domaćina.
   Dok čekaju upute centra za koordinaciju spašavanja, jedinice sudionice poduzimaju sve potrebne mjere da osiguraju sigurnost predmetnih osoba.
   1.3.   Jedinice sudionice moraju uzeti u obzir sve odgovarajuće pojedinosti i priopćiti svoju ocjenu nadležnom centru za koordinaciju spašavanja, uključujući posebno:

               (a)

               poslani zahtjev za pomoć;

               (b)

               plovidbenost broda i vjerojatnost da brod neće stići do svojeg konačnog odredišnog mjesta;

               (c)

               broj putnika s obzirom na vrstu broda (preopterećenje);

               (d)

               raspoloživost potrebnih zaliha (gorivo, voda, hrana itd.) koje brodu omogućuju da stigne do obale;

               (e)

               prisutnost osposobljene posade i zapovjedništva broda;

               (f)

               raspoloživost sigurnosne, navigacijske i komunikacijske opreme;

               (g)

               prisutnost putnika kojima je potrebna hitna liječnička pomoć;

               (h)

               prisutnost preminulih putnika;

               (i)

               prisutnost trudnih žena ili djece;

               (j)

               vremenske i morske uvjete.

         1.4.   Činjenica da je riječ o hitnom slučaju ne smije ovisiti isključivo o stvarnoj molbi za pomoć ili biti njome određena.
   U slučaju kad osobe na brodu odbijaju prihvatiti pomoć, unatoč tome što je očigledno da je riječ o hitnom slučaju, jedinica koja sudjeluje mora obavijestiti centar za koordinaciju spašavanja i nastaviti ispunjavati svoje dužnosti skrbljenja, poduzimajući sve potrebne mjere za sigurnost predmetnih osoba, izbjegavajući pritom poduzimanje bilo kakve mjere koja bi mogla pogoršati stanje ili povećati mogućnost povrede ili gubitka ljudskog života.
   1.5.   Centar za koordinaciju operacije mora se što je prije moguće obavijestiti o svim kontaktima s centrom za koordinaciju spašavanja i o mjerama koje poduzima jedinica sudionica.
   1.6.   Ako se smatra da brod nije, ili više nije, u stanju opasnosti ili je operacija traganja ili spašavanja zaključena, jedinica sudionica nakon savjetovanja s centrom za koordinaciju operacije nastavlja s operacijom u skladu s dijelom I.
   2.   Iskrcavanje

   2.1.   Operativni plan određuje modalitete iskrcavanja presretanih ili spašenih osoba, u skladu s međunarodnim pravom i svim važećim bilateralnim sporazumima. Operativni plan ne nalaže obveze državama članicama koje ne sudjeluju u operaciji.
   Ne dovodeći u pitanje nadležnost centra za koordinaciju spašavanja, i pod uvjetom da je drukčije navedeno u operativnom planu, treba dati prednost iskrcavanju u trećoj zemlji, iz koje je brod koji prevozi osobe isplovio, ili u teritorijalnim vodama ili području traganja ili spašavanja preko kojega je navedeni brod plovio i ako to nije moguće, treba dati prednost iskrcavanju u državi članici domaćinu, osim ako je potrebno postupiti drukčije da se osigura sigurnost tih osoba.
   2.2.   Centar za koordinaciju treba obavijestiti o prisutnosti osoba u smislu stavka 1.2. dijela I.; i te informacije proslijediti nadležnim tijelima države članice domaćina. Na temelju te informacije u operativnom planu određuju se moguće daljnje mjere.


Odluka Komisije od 15/01/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6747 - ENERGIE STEIERMARK / STEWEAG STEG) prema Uredbi Vijeća (EZ) No 139/2004 (Vjerodostojan je samo tekst na njemačkom jeziku)


title: 2011/207/EU: Odluka Komisije od 29. ožujka 2011. o utvrđivanju posebnog programa kontrole i inspekcijskih pregleda koji se odnosi na oporavak plavoperajnog tunja u istočnom Atlantiku i Sredozemnom moru (priopćena pod brojem dokumenta C(2011) 1984)

text:
               04/Sv. 006

               HR

               Službeni list Europske unije

               203

         32011D0207

               L 087/9

               SLUŽBENI LIST EUROPSKE UNIJE

               29.03.2011.

      ODLUKA KOMISIJE

   od 29. ožujka 2011.
   o utvrđivanju posebnog programa kontrole i inspekcijskih pregleda koji se odnosi na oporavak plavoperajnog tunja u istočnom Atlantiku i Sredozemnom moru
   (priopćena pod brojem dokumenta C(2011) 1984)
   (2011/207/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike (1), a posebno njezin članak 95.,
   budući da:

               (1)

               Međunarodna komisija za očuvanje atlantskih tuna (ICCAT) usvojila je 2006. godine višegodišnji plan oporavka stoka plavoperajnog tunja u istočnom Atlantiku i Sredozemnom moru. Taj je plan prenesen u pravo Unije Uredbom Vijeća (EZ) br. 1559/2007 (2).

               (2)

               ICCAT je Preporukom 08-05 od 24. studenoga 2008. izmijenio plan oporavka. Tako izmijenjeni plan prenesen je u pravo Unije Uredbom Vijeća (EZ) br. 302/2009 (3).

               (3)

               Kako bi se osigurala potpuna provedba izmijenjenog višegodišnjeg plana oporavka, Odlukom Komisije 2009/296/EZ (4) utvrđen je poseban program kontrole i inspekcijskih pregleda koji obuhvaća razdoblje od dvije godine, od 15. ožujka 2009. do 15. ožujka 2011.

               (4)

               Poseban program kontrole i inspekcijskih pregleda koji se odnosi na oporavak plavoperajnog tunja u istočnom Atlantiku i Sredozemnom moru, kako je utvrđen Odlukom 2009/296/EZ, ističe 15. ožujka 2011. Potrebno je usvojiti novu odluku Komisije s ciljem osiguranja kontinuiteta tog programa i trenutačne provedbe određenih odredaba ICCAT-ove Preporuke 10-04, posebno onih o ranom dostavljanju potrebnih planova ribolova i inspekcijskih pregleda.

               (5)

               Novi poseban program kontrole i inspekcijskih pregleda treba uspostaviti za razdoblje od 15. ožujka 2011. do 15. ožujka 2014. Rezultate dobivene njegovom primjenom potrebno je povremeno ocijeniti u suradnji s predmetnim državama članicama.

               (6)

               Kako bi se uskladili kontrola i inspekcijski pregledi ribolova plavoperajnog tunja, potrebno je sastaviti zajednička pravila za kontrolu i inspekcijske aktivnosti koje će provoditi nadležna tijela predmetnih država članica, a države članice trebaju usvojiti nacionalne akcijske programe kontrole kako bi postupile u skladu sa zajedničkim pravilima. U tom smislu, potrebno je utvrditi odrednice za intenzitet kontrole i inspekcijskih aktivnosti, te kontrolne i inspekcijske prioritete i postupke.

               (7)

               Kako bi se osiguralo postupanje po prekršajima, ova bi Odluka trebala, među ostalim, utvrditi postupke prema kojima dotična tijela mogu razmjenjivati relevantne informacije u skladu s člankom 117. Uredbe (EZ) br. 1224/2009.

               (8)

               Aktivnosti zajedničke inspekcije i nadzora treba provoditi u skladu sa zajedničkim planovima upravljanja koje je utvrdila Agencija za kontrolu ribarstva Zajednice (CFCA) osnovana Uredbom Vijeća (EZ) br. 768/2005 (5).

               (9)

               Mjere predviđene u ovoj Uredbi u skladu su s mišljenjem Odbora za ribarstvo i akvakulturu,

         DONIJELA JE OVU ODLUKU:
   POGLAVLJE I.

      OPĆE ODREDBE

   Članak 1.
   Predmet
   Ovom se Odlukom utvrđuje poseban program kontrole i inspekcijskih pregleda kako bi se osigurala usklađena provedba višegodišnjeg plana oporavka plavoperajnog tunja u istočnom Atlantiku i Sredozemnom moru koji je usvojila Međunarodna komisija za očuvanje atlantskih tuna (ICCAT) 2006. godine, a koji je prenesen Uredbom (EZ) br. 302/2009 kako je zadnje izmijenjena ICCAT-ovom Preporukom 10-04 od 27. studenoga 2010.
   Članak 2.
   Vremensko i teritorijalno područje primjene
   Poseban program kontrole i inspekcijskih pregleda primjenjuje se do 15. ožujka 2014. u području koje je obuhvaćeno Konvencijom ICCAT-a.
   Članak 3.
   Materijalno područje primjene
   Poseban program kontrole i inspekcijskih pregleda obuhvaća sljedeće aktivnosti:

               1.

               sve ribolovne aktivnosti, uključujući usputan ulov, ribarskih plovila i klopki, uključujući zajednički ribolov;

               2.

               sve ulove, iskrcaje, prebacivanja, prekrcaje i stavljanje u kaveze;

               3.

               sve povezane aktivnosti uzgajališta i subjekata koji se bave stavljanjem u kaveze, tovljenjem, uzgojem, izlovom ili preradom plavoperajnog tunja i/ili trgovanjem proizvodima od plavoperajnog tunja, uključujući trgovanje na domaćem tržištu, uvoz, izvoz i ponovni izvoz, prijevoz i skladištenje;

               4.

               sportski i rekreacijski ribolov.

         POGLAVLJE II.

      CILJEVI, PRIORITETI, ODREDNICE I POSTUPCI

   Članak 4.
   Ciljevi
   Cilj je kontrolnih i inspekcijskih aktivnosti osigurati ispunjavanje sljedećih odredaba:

               1.

               godišnjih planova ribolova, kako je predviđeno u članku 4. Uredbe (EZ) br. 302/2009;

               2.

               zabranu korištenja zrakoplova i helikoptera za traženje tuna, kako je predviđeno člankom 8. Uredbe (EZ) br. 302/2009;

               3.

               mjere koje se odnose na ribolovne kapacitete i kapacitete uzgoja ribe, kako je predviđeno u člancima 5. i 6. Uredbe (EZ) br. 302/2009;

               4.

               provedbu svih promatračkih programa Unije, uključujući promatračke programe država članica i ICCAT-ov Regionalni promatrački program, kako je predviđeno u točkama 90., 91. i 92. i u Prilogu 7. ICCAT-ovoj Preporuci 10-04;

               5.

               pravila o evidentiranju ovlaštenih ulovnih plovila i ostalih ribarskih plovila, kako je predviđeno u člancima 14. i 15. Uredbe (EZ) br. 302/2009;

               6.

               posebnih tehničkih mjera i uvjeta za ribolov plavoperajnog tunja kako je utvrđeno u ICCAT-ovoj Preporuci 10-04, posebno pravila o najmanjoj veličini i povezanim uvjetima;

               7.

               ograničenja količine ulova i svi posebni s time povezani uvjeti, uključujući nadzor poštovanja kvota kako je predviđeno u ICCAT-ovoj Preporuci 10-04;

               8.

               pravila u vezi s dokumentacijom koja se odnose na plavoperajni tunj, kako je predviđeno u ICCAT-ovoj Preporuci 10-04.

         Članak 5.
   Prioriteti
   Različite kategorije ribolovnih alata podliježu različitim stupnjevima određivanja prvenstva, u skladu s godišnjim planom ribolova. Zbog toga svaka država članica određuje posebne prioritete.
   Članak 6.
   Mjerila
   Mjerila za inspekcijske preglede utvrđena su u Prilogu I.
   Članak 7.
   Postupci
   Kontrolne i inspekcijske aktivnosti provode se u skladu sa sljedećim postupovnim odredbama:

               1.

               ICCAT-ov program zajedničkog međunarodnog inspekcijskog nadzora, kako je predviđeno u točkama 99., 100., 101. i Prilogu 8. ICCAT-ovoj Preporuci 10-04;

               2.

               metoda inspekcijskih pregleda kako je predviđeno u ICCAT-ovoj Preporuci 10-04, a posebno njezinom Prilogu 8.;

               3.

               postupci kojih se pridržavaju službenici kako je utvrđeno u Prilogu II. ovoj Odluci;

               4.

               postupci kojih se pridržavaju države članice kako je utvrđeno u člancima 8. do 13. ove Odluke;

         Članak 8.
   Zajednički postupci
   Države članice iz članka 12. osiguravaju da službenici iz ostalih predmetnih država članica budu pozvani da sudjeluju u zajedničkim inspekcijskim pregledima i nadzoru te da utvrde zajedničke operativne postupke koji se primjenjuju na njihova nadzorna plovila.
   Članak 9.
   Obavijesti o nadzoru i inspekciji
   1.   Država članica koja namjerava provoditi nadzor i inspekciju ribarskih plovila u vodama pod nadležnošću druge države članice u okviru Zajedničkog programa upravljanja mora o svojoj namjeri obavijestiti kontaktu točku dotične obalne države članice, kako se navodi u članku 3. Uredbe Komisije (EZ) br. 1042/2006 (6), i CFCA.
   2.   Obavijest iz stavka 1. sadrži sljedeće informacije:

               (a)

               vrstu, naziv i pozivni znak inspekcijskih plovila i inspekcijskih zrakoplova na temelju popisa iz članka 6. Uredbe (EZ) br. 1042/2006;

               (b)

               područja u kojima se obavlja nadzor i inspekcija;

               (c)

               trajanje nadzora i inspekcije;

         Članak 10.
   Podaci o kršenju
   Pored članaka 82. i 83. Uredbe (EZ) br. 1224/2009, države članice čiji službenici za vrijeme inspekcijskog pregleda uoče bilo kakvo kršenje aktivnosti iz članka 3. bez odgađanja će obavijestiti treću zemlju i Komisiju o datumu inspekcijskog pregleda i detaljima kršenja.
   Članak 11.
   Neodgodivo izvršenje mjera u slučaju ozbiljnog kršenja
   1.   Ako se na ribarskom plovilu Unije uoči ozbiljno kršenje, država članica zastave mora osigurati da, slijedom inspekcijskog pregleda, ribarsko plovilo koje plovi pod njezinom zastavom obustavi sve ribolovne aktivnosti i o tome pravovremeno obavijesti Komisiju.
   2.   Ako ribarsko plovilo Unije nije pozvano da pristane u luku, država članica zastave u roku od 72 sata Komisiji mora dostaviti primjereno opravdanje.
   POGLAVLJE III.

      PROVEDBA

   Članak 12.
   Nacionalni akcijski programi kontrole
   1.   Poseban program kontrole i inspekcijskih pregleda provodi se putem nacionalnih akcijskih programa kontrole, kako se navodi u članku 46. Uredbe (EZ) br. 1224/2009, koje su usvojile Grčka, Španjolska, Francuska, Italija, Cipar, Malta i Portugal.
   2.   Nacionalni akcijski programi kontrole određuju se u skladu s ciljevima, prioritetima, mjerilima i postupcima koji su utvrđeni u ovoj Odluci i sadrže podatke koji se navode u Prilogu III.
   3.   Nacionalni akcijski programi kontrole popraćeni su godišnjim planovima provedbe koji sadržavaju detalje u pogledu dodijeljenih ljudskih i materijalnih resursa i zone gdje će se ti resursi biti raspoređeni. Godišnji planovi provedbe u obzir uzimaju mjerila utvrđena u Prilogu I.
   4.   Za ribolovnu sezonu 2012., odnosno 2013., države članice moraju predati nacionalne akcijske programe kontrole i godišnje planove provedbe do 15. rujna 2011., odnosno 2012. Države članice programe objavljuju na zaštićenom dijelu svoje internetske stranice do 1. siječnja 2012., odnosno 2013.
   Članak 13.
   Suradnja među državama članicama
   Sve države članice moraju surađivati s državama članicama iz članka 12. stavka 1. u provedbi posebnog programa kontrole i inspekcijskih pregleda.
   Članak 14.
   Zajedničke aktivnosti inspekcije i nadzora
   Dio nacionalnih akcijskih programa ili cijeli nacionalni akcijski programi kontrole iz članka 12. mogu se provoditi putem zajedničkog plana upravljanja koji je usvojila Agencija za kontrolu ribarstva Zajednice (CFCA) u skladu s Uredbom (EZ) br. 768/2005.
   Članak 15.
   Izvješće o provedbi nacionalnih akcijskih programa kontrole
   1.   Države članice iz članka 12. stavka 1. moraju poslati Komisiji i CFCA-u izvješće u kojem se opisuje provedba njihova nacionalnog akcijskog programa kontrole iz članka 12.
   2.   Privremena izvješća šalju se 1. srpnja i 15. rujna svake godine, a završno izvješće do 15. prosinca iste godine.
   3.   Ovo izvješće sadrži sljedeće informacije, u skladu s tablicom utvrđenom u Prilogu II.:

               (a)

               mjesečne inspekcijske i kontrolne aktivnosti;

               (b)

               sva uočena kršenja, a za svaki prekršaj utvrđuje se:

                           i.

                           ribarsko plovilo (naziv, zastava i vanjska identifikacijska oznaka), klopka, ribogojilište ili poduzeće koje se bavi preradom i/ili trgovanjem proizvodima od plavoperajnog tunja;

                           ii.

                           datum, vrijeme i položaj inspekcije;

                           iii.

                           prirodu prekršaja, uključujući informacije o ozbiljnim kršenjima ili nepoštovanju propisa iz članaka 10. i 11.

                           iv.

                           trenutačno stanje u vezi s radnjama poduzetima u pogledu uočenog kršenja (npr. slučaj u tijeku, žalbeni postupak, pod istragom);

                           v.

                           konkretan opis bilo kojih izrečenih kazni (npr. iznos globe, vrijednost zaplijenjene ribe i/ili ribolovnih alata, pisana opomena), zajedno s pratećim dokumentima;

                           vi.

                           objašnjenje ako nije poduzeta nikakva radnja;

               (c)

               sve bitne radnje koordinacije i suradnje među državama članicama.

         4.   Prekršaj se navodi i u svakom sljedećem izvješću sve dok postupak ne završi prema pravu dotične države članice.
   Članak 16.
   Dodatni podaci
   Države članice dostavljaju Komisiji sve dodatne podatke koji mogu biti zatraženi u vezi s provedbom ove Odluke.
   Članak 17.
   Plan Unije o inspekcijskim pregledima i izvješće
   1.   Na temelju ove Odluke i nacionalnih akcijskih programa kontrole, a nakon konzultacija s državama članicama, Komisija će dostaviti plan Unije o inspekcijskim pregledima Komisiji ICCAT-a mjesec dana prije njezina godišnjeg sastanka u skladu s točkom 9. ICCAT-ove Preporuke 10-04.
   2.   Komisija jednom godišnje saziva sastanak Odbora za ribarstvo i akvakulturu kako bi ocijenila sukladnost i rezultate posebnog programa kontrole i inspekcijskih pregleda s ciljem sastavljanja izvješća koje Unija mora dostaviti Tajništvu ICCAT-a 15. listopada svake godine.
   POGLAVLJE IV.

      ZAVRŠNE ODREDBE

   Članak 18.
   Adresati
   Ova je Odluka upućena državama članicama.

      Sastavljeno u Bruxellesu 29. ožujka 2011.

            Za Komisiju

         Maria DAMANAKI

            Članica Komisije

      (1)  SL L 343, 22.12.2009., str. 1.

      (2)  SL L 340, 22.12.2007., str. 8.

      (3)  SL L 96, 15.4.2009., str. 1.

      (4)  SL L 80, 26.3.2009., str. 18.

      (5)  SL L 128, 21.5.2005., str. 1.

      (6)  SL L 187, 8.7.2006., str. 14.
   PRILOG I.

      MJERILA

   Mjerila utvrđena u ovom Prilogu provode se kako bi se posebno osiguralo sljedeće:

               (a)

               potpuni nadzor nad poslovima držanja u kavezima u vodama Zajednice;

               (b)

               potpuni nadzor nad poslovima prebacivanja;

               (c)

               potpuni nadzor nad zajedničkim ribolovom;

               (d)

               kontrola svih dokumenata koje zahtijeva zakonodavstvo koje se primjenjuje na plavoperajni tunj, posebno provjera pouzdanosti evidentiranih podataka.

               Mjesto inspekcijskog pregleda

               Mjerilo

               Držanje u kavezima (uključujući izlov)

               Svi poslovi stavljanja u kaveze u uzgajalištu moraju imati odobrenje države članice zastave ulovnog plovila u roku od 48 sati nakon dostave informacija koje su potrebne za poslove stavljanja u kaveze;
               Svako stavljanje u kaveze s ciljem uzgoja ili tovljenja plavoperajnog tunja mora biti popraćeno točnom, potpunom i potvrđenom dokumentacijom koju zahtijeva ICCAT (kako je predviđeno u točki 84. ICCAT-ove Preporuke 10-04);
               Svi poslovi stavljanja u kaveze i izlova moraju biti podvrgnuti inspekcijskom pregledu, također od strane lučke kapetanije dotične luke;
               Svi poslovi stavljanja u kaveze nadziru se putem videokamere u vodi (kako je predviđeno u točki 86. ICCAT-ove Preporuke 10-04);
               Riba se stavlja u kaveze prije 31. srpnja osim ako ne postoje opravdani razlozi u skladu s Preporukom 10-04 (kako je predviđeno u točki 83. ICCAT-ove Preporuke 10-04).

               Inspekcijski pregled na moru

               Mjerilo koje se određuje nakon detaljne analize ribolovne aktivnosti u svakom području;
               Mjerila u plovidbi odnose se na broj dana ophodnje na moru u području za oporavak stoka plavoperajnog tunja i također se odnosi na broj dana ophodnje pri čemu se utvrđuje ribolovna sezona i vrsta ciljne ribolovne aktivnosti.

               Poslovi prijenosa

               Svi poslovi prijenosa moraju imati prethodno odobrenje države zastave na temelju prethodne obavijesti o prijenosu (kako je predviđeno u točki 75. ICCAT-ove Preporuke 10-04);
               Svaki prijenos mora imati dodijeljen broj odobrenja (kako je predviđeno u točki 76. ICCAT-ove Preporuke 10-04);
               Prijenos se odobrava u roku od 48 sati od predaje prethodne obavijesti o prebacivanju (kako je predviđeno u točki 76. ICCAT-ove Preporuke 10-04);
               ICCAT-ova Deklaracija o prijenosu šalje se državi zastave po završetku prebacivanja (kako je predviđeno u točki 77. ICCAT-ove Preporuke 10-04);
               Svi poslovi prijenosa nadziru se putem videokamere u vodi (kako je predviđeno u točki 79. ICCAT-ove Preporuke 10-04).

               Prekrcaji

               Sva plovila bit će pregledana prilikom dolaska i prije početka prekrcaja, kao i prije odlaska i nakon završetka prekrcaja. Nasumične provjere provode su lukama koje nisu unaprijed utvrđene;
               Deklaracija o prekrcaju šalje se državama zastave najkasnije 48 sati nakon dana prekrcaja u luci (kako je predviđeno u točki 69. ICCAT-ove Preporuke 10-04).

               Zajednički ribolov

               Sve zajedničke ribolovne operacije moraju imati prethodno odobrenje država zastave;
               Države članice zatim utvrđuju i vode evidenciju svih zajedničkih ribolovnih operacija koje su odobrile.

               Nadzor iz zraka

               Fleksibilno mjerilo, utvrđuje se nakon detaljne analize ribolovne aktivnosti u svakom pojedinom području i uzimajući u obzir raspoložive resurse koji su dostupni državi članici.

               Iskrcavanje

               Sva plovila koja uplovljavaju u određenu luku radi iskrcavanja plavoperajnog tunja bit će podvrgnuta inspekcijskom pregledu;
               Nasumične provjere provode su lukama koje nisu unaprijed utvrđene;
               Nadležno tijelo šalje evidenciju o iskrcaju tijelu države zastave ribarskog plovila u roku od 48 sati nakon završetka iskrcavanja (kako je predviđeno u točki 68. ICCAT-ove Preporuke 10-04).

               Stavljanje na tržište

               Fleksibilno mjerilo, utvrđuje se nakon detaljne analize aktivnosti stavljanja na tržište.

               Sportski i rekreacijski ribolov

               Fleksibilno mjerilo, utvrđuje se nakon detaljne analize aktivnosti sportskog i rekreacijskog ribolova.

               Klopke

               Svi poslovi korištenja klopki, uključujući prijenos i izlov, podliježu inspekcijskim pregledima.

         PRILOG II.

      POSTUPCI KOJIH SE PRIDRŽAVAJU SLUŽBENICI

   1.   Poslovi u okviru inspekcijskog pregleda

   1.1.   Opći poslovi u okviru inspekcijskog pregleda

   Za svaku kontrolu i inspekcijski pregled sastavlja se izvješće, u obliku koji je utvrđen u točki 2. ovog Priloga. Službenici za svaki slučaj u izvješću provjeravaju i bilježe sljedeće informacije:

               1.

               detalje o identitetu odgovornih osoba, kao i plovila, osoblja u ribogojilištu itd. koji sudjeluju u preglednim aktivnostima;

               2.

               povlastice, dozvole i odobrenja za ribolov;

               3.

               relevantnu dokumentaciju o plovilu kao što su brodski dnevnici, deklaracije o prijenosu i prekrcaju, ICCAT-ovi dokumenti o ulovu plavoperajnog tunja, potvrde o ponovnom izvozu i ostala dokumentacija koja je pregledana u svrhu kontrole i inspekcijskih pregleda kako je predviđeno u ICCAT-ovoj Preporuci 10-04.

               4.

               Detaljna zapažanja o veličini ulovljene tune, tune uhvaćene u klopku, prenesene, pretovarene, iskrcane, prevezene, uzgojene, prerađene ili prodane plavoperajne u smislu poštovanja odredaba plana oporavka;

               5.

               postotak usputnog ulova plavoperajnog tunja na brodovima koji ne love aktivno plavoperajnu tunu.

         Informacije koje se odnose na sve bitne nalaze inspekcijskog pregleda na moru, nadzorom iz zraka, u lukama, pregleda klopki, ribogojilišta ili bilo kojeg drugog poduzeća, bilježe se u izvješću o inspekcijskom pregledu. U slučaju inspekcijskog pregleda u okviru ICCAT-ova programa zajedničkih međunarodnih inspekcijskih pregleda, službenik u dnevnik plovila treba upisati provedene preglede i uočena kršenja.
   Ovi nalazi uspoređuju se s informacijama koje službenicima dostave ostala nadležna tijela, uključujući informacije iz sustava satelitskog praćenja plovila (VMS), popisa odobrenih plovila, izvješća promatrača, video snimaka i svih dokumenata o ribolovnim aktivnostima.
   1.2.   Poslovi u okviru inspekcijskog pregleda za nadzor iz zraka

   Službenici izvještavaju o podacima iz nadzora u svrhu unakrsne provjere, a posebno provjere uočenih ribarskih plovila prema VMS-u i popisima ovlaštenih plovila.
   Službenici prate i izvještavaju o nezakonitim neidentificiranim i neprijavljenim (NNN) ribolovnima aktivnostima i korištenju zrakoplova i helikoptera za traženje tuna.
   Posebna pozornost daje se područjima zabrane ribolova, razdobljima ribolovnih sezona i aktivnostima flota na koje se primjenjuju odstupanja.
   1.3.   Poslovi inspekcijskog pregleda na moru

   1.3.1.   Opći poslovi u okviru inspekcijskog pregleda

   U slučaju da se mrtve ribe ukrcavaju na ulovno plovilo ili su prisutne na palubi plovila za preradu ili prijevoz, službenici uvijek moraju provjeriti količine ribe zadržane na plovilu i usporediti ih s količinama koje su evidentirane u relevantnoj dokumentaciji na plovilu.
   U slučaju prijenosa žive ribe, službenici moraju utvrditi sredstva koja koriste stranke za procjenu količine žive plavoperajnog tunja koja se prenosi. U slučaju kada je dostupna video snimka, službenik je mora dobiti na uvid i provjeriti količine koje se prebacuju u odnosu na video snimku.
   Inspektori ronioci EU-a/država članica provode niz inspekcija, odnosno „provjera na licu mjesta” u plutajućim kavezima za tegljenje i provjeravaju da broj i procijenjena ulovljena količina koja se prebacuje odgovaraju onoj koja je navedena u ICCAT-ovoj deklaraciji o prijenosu koja se nalazi na tegljaču.
   Službenici sustavno provjeravaju:

               1.

               da ribarska plovila imaju odobrenje za obavljanje djelatnosti ribolova (oznake, identitet, povlastica, odobrenje za ribolov i ICCAT popisi);

               2.

               ispunjavaju li plovila zahtjeve u pogledu dokumentacije;

               3.

               da su ribarska plovila opremljena ispravnim VMS sustavom i da se poštuju zahtjevi u pogledu slanja VMS podataka;

               4.

               da ribarska plovila ne djeluju unutar područja zabrane ribolova i da poštuju sezone zabrane ribolova;

               5.

               pridržavanje kvota i ograničenja usputnog ulova;

               6.

               strukturu ulova plavoperajnog tunja na plovilu prema veličini;

               7.

               fizičke količine plavoperajnog tunja na plovilu i njezin izgled;

               8.

               ribolovni alat na plovilu;

               9.

               prisutnost promatrača, ako je bitno.

         Službenici prate i izvještavaju o nezakonitim, neidentificiranim i neprijavljenim (NNN) ribolovnima aktivnostima i korištenju zrakoplova i helikoptera za traženje tuna.
   1.3.2.   Poslovi inspekcijskog pregleda prilikom prijenosa

   Službenici sustavno provjeravaju:

               1.

               ispunjavanje zahtjeva u pogledu prethodne obavijesti o prijenosu;

               2.

               da je država zastave dodijelila broj odobrenja za svako prebacivanje i o tome obavijestila kapetana ribolovnog plovila, klopke ili ribogojilišta u roku od 48 sati nakon dostave prethodne obavijesti o prijenosu;

               3.

               ispunjavanje zahtjeva iz ICCAT-ove deklaracije o prijenosu;

               4.

               da je deklaraciju o prijenosu potpisao ICCAT-ov regionalni promatrač na plovilu i poslao je kapetanu tegljača;

               5.

               ispunjavanje zahtjeva u pogledu video snimanja.

         1.3.3.   Poslovi inspekcijskog pregleda u zajedničkom ribolovu

   Službenici sustavno provjeravaju:

               1.

               ispunjavanje zahtjeva zajedničkih ribolovnih poslova u pogledu informacija koje se bilježe u ribolovni brodski dnevnik;

               2.

               da su nadležna tijela države zastave ribolovnih plovila dostavila odobrenje za zajednički ribolov dostavljeno tim plovilima koristeći obrazac utvrđen u Prilogu V. Uredbe (EZ) br. 302/2009;

               3.

               prisutnost promatrača za vrijeme zajedničkog ribolova.

         1.4.   Poslovi inspekcijskog pregleda prilikom iskrcaja

   Službenici sustavno provjeravaju:

               1.

               da ribarska plovila imaju odobrenje za obavljanje djelatnosti (oznake, identitet, povlastica, odobrenje za ribolov i ICCAT popisi, ako je primjenjivo);

               2.

               jesu li nadležna tijela primila prethodnu obavijest o dolasku zbog iskrcaja;

               3.

               je li nadležno tijelo poslalo evidenciju o iskrcaju tijelu države zastave ribarskog plovila u roku od 48 sati nakon što je iskrcavanje završilo;

               4.

               da su ribarska plovila opremljena ispravnim VMS sustavom i da se poštuju zahtjevi u pogledu slanja VMS podataka;

               5.

               ispunjavaju li plovila zahtjeve u pogledu dokumentacije;

               6.

               fizičke količine plavoperajnog tunja na plovilu i njezin izgled;

               7.

               strukturu ukupnog ulova plavoperajnog tunja na plovilu kako bi provjerili poštovanje pravila o usputnom ulovu;

               8.

               strukturu ulova plavoperajnog tunja na plovilu prema veličini kako bi provjerili poštovanje pravila o najmanjoj veličini;

               9.

               ribolovni alat na plovilu;

               10.

               u slučaju iskrcavanja prerađenih proizvoda, korištenje ICCAT-ovih konverzijskih faktora za izračunavanje istovjetne zaokružene težine prerađene plavoperajnog tunja;

               11.

               da je plavoperajni tunj koji se nudi za prodaju krajnjim korisnicima u maloprodaji, s ribarskih plovila u istočnom Atlantiku i Sredozemlju, ispravno obilježen ili označen;

               12.

               da plavoperajni tunj kojeg su iskrcali ribarski brodovi za ribolov s mamcima, ribarski brodovi za polaganje parangala, plovila s ručnim udičarskim alatom ili brodovi s povlačnim povrazom u istočnom Atlantiku i Sredozemnom moru ima ispravne oznake na repu.

         1.5.   Poslovi inspekcijskog pregleda tijekom prekrcaja

   Službenici sustavno provjeravaju:

               1.

               da ribarska plovila imaju odobrenje za obavljanje djelatnosti ribolova (oznake, identitet, povlastica, odobrenje za ribolov i ICCAT popisi);

               2.

               je li poslana prethodna obavijest o dolasku u luku i da li sadrži točne informacije o prekrcaju;

               3.

               jesu li ribolovna plovila koja žele obaviti prekrcaj dobila prethodno odobrenje od svoje države zastave;

               4.

               da su količine navedene za prekrcaj u prethodnoj obavijesti provjerene;

               5.

               da je deklaracija o prekrcaju poslana državi zastave najkasnije 48 sati nakon dana prekrcaja u luci;

               6.

               da je relevantna dokumentacija prisutna na plovilu i propisano ispunjena, uključujući deklaraciju o prekrcaju, relevantan dokument ICCAT-a o ulovu plavoperajnog tunja i potvrdu o ponovnom izvozu;

               7.

               u slučaju prerađenih proizvoda, korištenje ICCAT-ovih konverzijskih faktora za izračunavanje istovjetne zaokružene težine prerađene plavoperajnog tunja.

         1.6.   Poslovi inspekcijskog pregleda na ribogojilištima

   Službenici sustavno provjeravaju:

               1.

               da je relevantna dokumentacija prisutna i propisano ispunjena i prijavljena (isprava o ulovu plavoperajnog tunja i potvrda o ponovnom izvozu, deklaracija o prijenosu, deklaracija o prekrcaju);

               2.

               da su tijela države zastave ulovnog plovila izdala prethodno odobrenje za stavljanje u kaveze;

               3.

               da je tijekom prenošenja i izlova plavoperajnog tunja prisutan regionalni promatrač ICCAT-a i da je potvrdio deklaracije o stavljanju u kaveze;

               4.

               da se sve aktivnosti prebacivanja iz kaveza u ribogojilište prate putem videokamera u vodi;

               5.

               da država ribogojilišta neće prihvatiti držanje plavoperajnog tunja u kavezima kada količina prema broju i/ili težini prelazi količinu koju je za držanje u kavezima odobrila država zastave.

         Inspektori ronioci države članice provode niz inspekcija, odnosno „provjera na licu mjesta” u kavezima u ribogojilištu da potvrde količine ribe u kavezima. Inspekcije obavljaju ronioci koji u jednoj državi članici također koriste steroskopsku kameru.
   1.7.   Poslovi inspekcijskog pregleda koji se odnose na prijevoz i stavljanje na tržište

   Službenici sustavno provjeravaju:

               1.

               u pogledu prijevoza, posebno relevantne popratne dokumente i provjeravaju ih prema fizičkoj količini koja se prevozi;

               2.

               u pogledu stavljanja na tržište, da je relevantna dokumentacija prisutna i propisano ispunjena, uključujući relevantan dokument o ulovu plavoperajnog tunja i potvrdu o ponovnom izvozu.

         2.   Izvješća o inspekcijskom pregledu

               1.

               Za inspekcijske preglede koji su provedeni u okviru ICCAT-ovog programa zajedničkih međunarodnih inspekcijskih pregleda, službenici koriste obrazac iz Dodatka 1. ovom Prilogu.

               2.

               Za ostale inspekcijske preglede službenici koriste obrasce za nacionalna izvješća, dok na snagu ne stupe pravila o provedbi članka 76. Uredbe (EZ) br. 1224/2009.

         Dodatak 1.

      ICCAT IZVJEŠĆE O INSPEKCIJI br. …

      UOČENI OZBILJNI PREKRŠAJI

   PRILOG III.

      Sadržaj nacionalnih akcijskih programa kontrole iz članka 12.

   U nacionalnim akcijskim programima kontrole navodi se sljedeće:
   1.   SREDSTVA KONTROLE

   1.   Ljudski resursi
   Broj službenika koji rade na obali i na moru te razdoblja i zone gdje mogu biti raspoređeni.
   2.   Tehnička sredstva
   Broj plovila i zrakoplova za ophodnju, te razdoblja i zone gdje mogu biti raspoređeni.
   3.   Financijska sredstva
   Proračunska sredstva za raspoređivanje ljudskih resursa, plovila i zrakoplova za ophodnju.
   2.   ODREĐIVANJE LUKA

   Popis određenih luka i određenog vremena kako zahtjeva ICCAT u Preporuci 10-04.
   3.   GODIŠNJI PLANOVI RIBOLOVA

   Detalji o svakom uspostavljenom sustavu za dodjelu kvota, nadzor i kontrolu plana ribolova.
   4.   INSPEKCIJSKI PROTOKOLI

   Detaljni protokoli koji objašnjavaju metodologiju svih inspekcijskih aktivnosti.
   Protokoli u obzir uzimaju zahtjeve koji su utvrđeni u članku 12. ove Odluke.
   Države članice također moraju osigurati da su sljedeće točke obuhvaćene u sklopu njihovih inspekcijskih aktivnosti:
   1.   Ulov:

               (a)

               Količina (procjena biomase) i točan broj primjeraka;

               (b)

               Provjera da količina ulova odgovara dodijeljenoj kvoti;

               (c)

               Provjera zahtjeva u pogledu najmanje veličine, s tolerancijom u % izraženo brojem.

         2.   Prijenos:

               (a)

               Prethodno odobrenje za prijenos u plutajući kavez i uzgojni kavez;

               (b)

               Točna količina i broj ribe koja se prebacuje u plutajući kavez;

               (c)

               Smrtnost tijekom tegljenja i odredište mrtve ribe.

         3.   Ribogojilište

               (a)

               Potvrda zakonitosti ulova kao i prethodno odobrenje od strane države članice zastave;

               (b)

               Točna količina i broj ribe koja se prebacuje u tovne kaveze;

               (c)

               Program uzimanja uzoraka/označivanja za procjenu dobivanja na težini.

         4.   Izlov i izvoz:

               (a)

               Točna količina i broj izlovljene ribe;

               (b)

               Pokrivenost ICCAT-ovim regionalnim promatračkim programom;

               (c)

               Točna količina prema vrsti proizvoda (s jasno navedenim faktorima konverzije).

         5.   SMJERNICE

   Smjernice koje daju objašnjenja za službenike, organizacije proizvođača i ribare.
   6.   KOMUNIKACIJSKI PROTOKOLI

   Protokoli za komunikaciju s nadležnim tijelima koje ostale države članice odrede kao odgovorne za poseban program kontrole i inspekcijskih pregleda za plavoperajni tunj.
   PRILOG IV.

      Mjesečno stanje nacionalnog akcijskog programa kontrole plavoperajnog tunja

               Izvještava:

               Država članica

               Mjesec

               godina

      ODJELJAK A

      Sažetak inspekcijskih pregleda

               Koćarice

               Ribarski brodovi za polaganje parangala

               Ribarski brodovi za ribolov s mamcima

               Ribarski brodovi za ribolov povlačnom mrežom

               Tegljači/plovila za vuču

               Ostala plovila

               Klopka

               Ribogojilište

               Ostali subjekti

               Siječanj

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Veljača

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Ožujak

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Travanj

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Svibanj

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Lipanj

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Srpanj

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Kolovoz

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Rujan

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Listopad

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Studeni

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

               Prosinac

               Pregledi (ukupno za ribolovni alat)

               u plovidbi

               na kopnu

               kršenja (ukupno po ribolovnom alatu)

                  NAPOMENE

      ODJELJAK B

      Opis prekršaja

               Datum

               Vrsta kontrole

               Područje

               Izvješće o inspekciji br.

               Zastava

               ICCAT broj (ili CFR)

               Naziv

               Ribolovni alat

               MN i OK

               Opis

               Poduzete radnje? D/N

               Opis radnje

               Trenutačna situacija

               Očekivano trajanje istrage

               Opravdanje za nepoduzimanje radnji

               Napomene

               (1)

               (2)

               (3)

               (4)

               (5)

               (6)

               (7)

               (8)

               (9)

               (10)

               (11)

               (12)

               (13)

               (14)

               (15)

               (16)

      KLJUČ (za odjeljak B)

               Ne

               Polje

               Opis

               1

               DATUM

               Datum inspekcijskog pregleda

               2

               VRSTA KONTROLE

               M-more L-luka R-ribogojilište K-klopka D-drugo

               3

               PODRUČJE

               Za „M” navesti koordinate. Za „L, R, S ili D” navesti područje ili naziv luke

               4

               IZVJEŠĆE O INSPEKCIJI BR.

               Broj ICCAT-ova izvješća o inspekciji (ili nacionalnog izvješća)

               5

               ZASTAVA

               Zastava pregledanoga plovila/subjekta

               6

               ICCAT broj (ili CFR)

               ICCAT broj ili broj pregledanog plovila/subjekta plovila prema registru ribolovne flote Zajednice

               7

               NAZIV

               Naziv pregledanoga plovila/subjekta

               8

               RIBOLOVNI ALATI

               Glavni ribolovni alat koji plovilo/subjekt koristi za vrijeme inspekcijskog pregleda

               9

               MN i OK

               Moguće nepoštovanje (MN) i ozbiljno kršenje (OK) navesti pravnu podlogu (zakonodavstvo Unije i/ili preporuka ICCAT-a)

               10

               OPIS

               Opis mogućeg nepoštovanja i/ili ozbiljnog kršenja

               11

               PODUZETE RADNJE? D/N

               Ako DA popunite kućice 12-17, ako NE, prijeđite na broj 16

               12

               OPIS RADNJE

               (globa/kazna/zapljena/…)

               13

               TRENUTAČNA SITUACIJA

               U tijeku/završeno/pod istragom/itd.

               14

               OČEKIVANO TRAJANJE ISTRAGE

               Očekivano trajanje istrage i/ili postupka

               15

               OPRAVDANJE ZA NEPODUZIMANJE RADNJI

               Puno opravdanje u slučaju nepoduzimanja radnji

               16

               NAPOMENE

               Opće napomene